### NN 78/2022 (6.7.2022.), Odluka o naknadi za razvoj komunalnih vodnih građevina društva Hvarski vodovod d.o.o., Jelsa

Hvarski vodovod d.o.o.

1143

Na temelju članka 23. stavka 1. Zakona o vodnim uslugama (»Narodne novine«, br. 66/19), članka 52. Zakona o financiranju vodnoga gospodarstva (»Narodne novine«, br. 153/09, 90/11, 56/13, 154/14, 119/15, 120/16, 127/17, 66/19), Skupština društva Hvarskog vodovoda d.o.o. Jelsa, na svojoj 110. sjednici, održanoj 1. srpnja 2022. u skladu s člankom 24. stavkom 2. i stavkom 5. Zakona o vodnim uslugama, jednoglasno je donijela

ODLUKU

O NAKNADI ZA RAZVOJ KOMUNALNIH VODNIH GRAĐEVINA

Članak 1.

Ovom Odlukom o naknadi za razvoj komunalnih vodnih građevina (u daljnjem tekstu: Odluka) određuje se obveza plaćanja naknade za razvoj komunalnih vodnih građevina (u daljnjem tekstu: KVG) na području nadležnosti javnog isporučitelja vodnih usluga Hvarskog vodovoda d.o.o., Jelsa, (u daljnjem tekstu: Isporučitelj), i to:

– obveznici plaćanja naknade za razvoj,

– osnovica plaćanja,

– namjene kojima služi prihod od naknade za razvoj,

– visina naknade za razvoj,

– način i rokovi plaćanja naknade te

– nadzor nad obračunom i naplatom naknade za razvoj.

Članak 2.

Obračun i naplata naknade za razvoj u interesu je jedinica lokalne samouprave (u daljnjem tekstu: JLS) na vodoopskrbnom području, odnosno području aglomeracija u nadležnosti Isporučitelja.

Područje nadležnosti Isporučitelja obuhvaća područja JLS, odnosno: Grad Hvar, Grad Stari Grad, Općinu Jelsa i Općinu Sućuraj.

Naknada za razvoj prihod je Isporučitelja.

Članak 3.

Obveznik plaćanja naknade za razvoj je korisnik vodne usluge javne vodoopskrbe i javne odvodnje.

Ova odluka ne primjenjuje se na korisnike vodnih usluga javne vodoopskrbe putem autocisterni na području naselja Pitve (dio Zaborje), Zagradača, Prapatna, Zastražišće, Gromin Dolac, Poljica, Gdinj i uvale, Hvar (Ulica Jerka Mišetića i ulica Put Stona), Brusje (uvala Stiniva i uvala Sviračina), Malo Grablje, Stari Grad (ulica Put Gospojice i vrh sv. Nikole), Selca kod Bogomolja, Bogomolje i uvale.

Članak 4.

Osnovica za obračun naknade za razvoj je jedinica mjere isporučene vodne usluge, odnosno jedan metar kubni (1 m3) isporučene vodne usluge iz članka 3. ove Odluke.

Članak 5.

Investitor realizacije projekata iz prethodnog članka, u pravilu je Isporučitelj.

U slučajevima kada je JLS investitor gradnje, odnosno rekonstrukcije KVG, koja se izvodi u sklopu ostalog komunalnog uređenja prostora, i ako se projekt dijelom sufinancira sredstvima naknade za razvoj, tada Isporučitelj sudjeluje u povjerenstvu za nabavu, a ukoliko JLS gradnju KVG financira bez sudjelovanja Isporučitelja, nakon dovršetka projekta, KVG se prenose u vlasništvo Isporučitelja bez naknade.

Članak 6.

Naknada za razvoj uvodi se u zajedničkom i posebnom dijelu te u visinama izraženim u kunama po osnovici iz stavka 4. ove Odluke (kn/m3), kako slijedi:

1. Naknada za razvoj vodoopskrbe:

– 2,00 kn/m3 za sve obveznike naknade za razvoj i na cijelom području Isporučitelja.

2. Naknada za razvoj odvodnje:

– 1,00 kn/m3 Grad Stari Grad (za sve kategorije potrošača osim vlasnika poljoprivrednih priključaka)

– 1,00 kn/m3 Općina Jelsa (za sve kategorije potrošača osim vlasnika poljoprivrednih priključaka).

Članak 7.

Prihodi od naknade za razvoj za zajedničke potrebe koriste se za financiranje gradnje KVG od interesa za korisnike vodnih usluga na cijelom uslužnom području ili njegovu pretežitom dijelu, dok se prihodi od naknade za razvoj za lokalne potrebe koriste za financiranje gradnje KVG od interesa za korisnike vodnih usluga pojedine JLS, sve po načelu ravnomjernog razvoja odnosno prvenstva u potrebama i solidarnosti, sukladno Planu gradnje KVG za razdoblje 2022. – 2030. godinu koji je objavljen na internetskoj stranici www.hvarskivodovod.hr.

Pod izdacima gradnje komunalnih vodnih građevina treba podrazumijevati sve izdatke koji su nužni da se pripremi, provede i pusti u uporabu projekt gradnje komunalnih vodnih građevina (CAPEX), što uključuje, ali nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene, studije utjecaja na okoliš, studije utjecaja na prirodu, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu) izradu idejnog, glavnog i provedbenog projekta i drugih poslova projektiranja, ishođenje potrebnih upravnih dozvola i drugih upravnih akata (lokacijske, građevinske, uporabne i dr.), ishođenja posebnih uvjeta za građenje, provedbe postupaka javnih nabava, provedbe postupaka otkupa i izvlaštenja te drugog rješavanja imovinsko-pravnih odnosa, provedbe geodetskih poslova, građenja, nadzora nad građenjem, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja i probnoga pogona, troškove pravnih postupaka u vezi s prethodnim poslovima. Sredstva zajedničkog dijela naknade za razvoj koriste se za financiranje gradnje komunalnih vodnih građevina, rješavanje imovinsko-pravnih odnosa vezanih uz gradnju komunalnih vodnih građevina te financiranje otplate zajmova i kredita danih u svrhu gradnje komunalnih vodnih građevina.

(Prihodi od naknade za razvoj koriste se i za financiranje otplate zajmova i kredita za gradnju komunalnih vodnih građevina sukladno financijskom planu javnog isporučitelja vodnih usluga.)

Članak 8.

Naknada za razvoj obračunava se putem računa za vodnu uslugu.

Račun za vodnu uslugu iz stavka 1. ovoga članka ispostavlja Isporučitelj.

Iznos naknade za razvoj, koju je obveznik plaćanja dužan platiti, predstavlja umnožak količine isporučene vodne usluge i iznosa naknade za razvoj utvrđen člankom 7. ove Odluke.

Iznos naknade za razvoj ne podliježe obvezi obračunavanja poreza na dodanu vrijednost.

Naknada za razvoj plaća se u rokovima dospijeća cijene vodne usluge po računima za vodnu uslugu.

Članak 9.

Način i rokovi plaćanja naknade za razvoj određuju se Odlukom o cijeni vodnih usluga, koju donosi Isporučitelj.

Članak 10.

Gradnja KVG iz članka 5. ove Odluke vrši se sukladno Planu gradnje KVG, odnosno Financijskom planu Isporučitelja, koje donosi Skupština Isporučitelja.

Gradnja KVG financira se sukladno odredbama važećih zakona iz: naknade za razvoj KVG, proračuna JLS, odnosno proračuna područne samouprave, sredstava državnog proračuna, vodnih naknada koje su prihod Hrvatskih voda (naknada za korištenje voda i naknada za zaštitu voda) i sredstava iz međunarodnih izvora, ulaganja budućih korisnika vodnih usluga, sa ili bez prava na povrat uloženih sredstava, sve prema Zakonu o vodnim uslugama.

Članak 11.

Isporučitelj je dužan voditi evidenciju prikupljenih i utrošenih sredstva od naknade za razvoj KVG u svojim poslovnim knjigama na zasebnim pozicijama te podnositi godišnje izvješće o obračunatim, naplaćenim i utrošenim sredstvima naknade za razvoj KVG.

Članak 12.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 8. ove Odluke.

Članak 13.

Nadzor nad obračunom i naplatom naknada za razvoj provodi služba računovodstva.

Članak 14.

Ova Odluka objavljuje se u »Narodnim novinama« i stupa na snagu osmoga dana od dana objave u »Narodnim novinama«.

Jelsa, 1. srpnja 2022.

Predsjednik
 Skupštine Isporučitelja
 Ivan Slavić, v. r.